2013/0246 (COD)

COMUNICARE A COMISIEI CĂTRE PARLAMENTUL EUROPEAN



în conformitate cu articolul 294 alineatul (6) din Tratatul privind funcţionarea Uniunii Europene



privind

poziția Consiliului referitoare la adoptarea Directivei Parlamentului European și a Consiliului privind pachetele de servicii de călătorie și serviciile de călătorie asociate, de modificare a Regulamentului (CE) nr. 2006/2004 și a Directivei 2011/83/UE și de abrogare a Directivei 90/314/CEE a Consiliului

1.Istoricul dosarului

Data transmiterii propunerii către Parlamentul European și Consiliu

COM(2013) 512 final, 2013/0246 (COD) 9 iulie 2013 Data avizului Comitetului Economic și Social European

INT/710 - CES5087-2013 11 decembrie 2013 Data avizului Parlamentului European la prima lectură: 12 martie 2014 Data transmiterii propunerii modificate: N/A Data adoptării poziției Consiliului: 18 septembrie 2015

2.Obiectul propunerii Comisiei

Propunerea vizează modernizarea normelor privind pachetele de servicii de călătorie care sunt prevăzute de Directiva 90/314/CEE. Includerea combinațiilor personalizate de servicii de călătorie, în special a celor achiziționate online, în domeniul de aplicare al noii directive ar trebui să sporească siguranța juridică și transparența atât pentru călători, cât și pentru întreprinderi, să reducă prejudiciile asociate cu astfel de combinații aduse consumatorilor și să asigure o concurență mai loială între întreprinderile de turism.

Calificarea combinațiilor de servicii de călătorie drept pachete, care oferă protecție deplină, spre deosebire de formulele de călătorie asistate, care oferă protecție limitată, în caz de insolvabilitate, sau drept servicii unice de călătorie depinde de modul în care se prezintă călătorului rezervarea serviciilor respective. De exemplu, un contract unic pentru toate serviciile, un singur proces de rezervare sau un preț forfetar ori total vor conduce la crearea unui pachet. În același timp, călătorii ar trebui să beneficieze de informații clare cu privire la natura produsului de călătorie care le este oferit și la tipul de protecție la care se pot aștepta.

În plus, propunerea are scopul de a facilita tranzacțiile transfrontaliere printr-o armonizare sporită și printr-un mecanism de recunoaștere reciprocă explicită în caz de insolvabilitate. De asemenea, aceasta vizează eliminarea costurilor de conformare inutile pentru întreprinderi referitoare la dispozițiile care, în era digitală, sunt învechite (de exemplu, cele legate de cerințele de informare sub formă de broșuri).

Un alt obiectiv este umplerea vidului legislativ în materie de protecție a consumatorilor, de exemplu prin acordarea unor drepturi suplimentare pentru rezilierea unui contract și stabilirea unor norme mai stricte în ceea ce privește creșterea prețurilor.

Se estimează că, datorită noii directive, cota de călătorii protejate pe piața serviciilor de călătorie din UE se va dubla, de la 23 % la 46 %. Prin mărirea gradului de protecție a consumatorilor care cumpără online combinații de servicii de călătorie, propunerea vizează consolidarea încrederii consumatorilor și ar putea contribui indirect la realizarea obiectivului Comisiei de a stimula piața unică digitală.

3.Comentarii asupra poziției Consiliului

Poziția Consiliului reflectă acordul politic la care s-a ajuns între Parlamentul European și Consiliu în cadrul trilogurilor informale din 5 mai 2015, acord aprobat ulterior de Consiliul Competitivitate la 28 mai 2015.

Comisia sprijină acest acord deoarece corespunde obiectivelor din propunerea Comisiei.

Acordul menține abordarea diferențiată în ceea ce privește pachetele de călătorie și formulele de călătorie asociate (denumite „formule de călătorie asistate” în propunerea Comisiei). Acordul păstrează substanța definiției pachetelor și nivelul de protecție asociat, dar aduce anumite modificări în ceea ce privește definiția formulelor de călătorie asociate și protecția în caz de insolvabilitate acordată călătorilor care achiziționează astfel de formule. În același timp, acest acord consolidează și mai mult transparența pentru călători prin adăugarea unor fișe de informații obligatorii.

În conformitate cu poziția Consiliului, este clar că noua directivă va fi bazată pe o armonizare deplină, cu unele excepții limitate, în care, din cauza diferențelor în ceea ce privește tradițiile juridice sau abordări, statelor membre li se va permite să mențină soluții diferite. Aceste diferențe se referă, în special, la posibilitatea ca răspunderea pentru executarea pachetului să revină comercianților cu amănuntul, nu doar organizatorilor sau la posibilitatea de a se prevedea un drept de retragere în cazul contractelor negociate în afara spațiilor comerciale, dar nu și în cazul contractelor online sau al altor contracte la distanță.

Anumite clarificări ale normelor privind răspunderea contractuală și măsurile în caz de neconformitate în executarea contractului vor spori nivelul de protecție a consumatorilor, în timp ce criteriile detaliate pentru regimurile de protecție în caz de insolvabilitate ar trebui să asigure o mai mare comparabilitate a protecției efective acordate în temeiul normelor statelor membre, consolidându-se astfel baza de recunoaștere reciprocă.

Textul convenit prevede obligația Comisiei de a prezenta un raport privind rezervările online efectuate la diferite puncte de vânzare și, în special, privind litera (b) punctul (v) din articolul 3 punctul 2 din proiectul de directivă, la trei ani de la intrarea sa în vigoare, însă acest lucru va fi dificil de îndeplinit, dată fiind perioada scurtă în care directiva va fi fost aplicabilă la momentul respectiv. Cu toate acestea, Comisia este de acord cu faptul că această soluție a fost necesară pentru a se ajunge la un acord între Consiliu și Parlament și, prin urmare, este acceptabilă.

4.Concluzie